ຫວຽດນາມເຂົ້າຮ່ວມກອງປະຊຸມຄະນະປະຈຳການ ກອງປະຊຸມສາກົນບັນດາພັກການເມືອງອາຊີ
ກອງປະຊຸມຄະນະປະຈຳການກອງປະຊຸມສາກົນບັນດາພັກການເມືອງ ອາຊີ (ICAPP) ປີ 2013 ຢູ່ຮ່າໂນ້ຍ. (ພາບປະກອບ)
ໃນລະຫວ່າງວັນທີ 28/2 – 3/3, ກອງປະຊຸມຄະນະປະຈຳການກອງປະຊຸມສາກົນບັນດາພັກການເມືອງ ອາຊີ (ICAPP) ຄັ້ງທີ 24 ດຳເນີນໄປຢູ່ນະຄອນຫຼວງ Kuala Lumpur, ປະເທດ ມາເລເຊຍ, ດ້ວຍການເຂົ້າຮ່ວມຂອງຜູ້ຕາງໜ້າ 22 ພັກການເມືອງແມ່ນສະມາຊິກຂອງ ກອງປະຊຸມຄະນະປະຈຳການ ICAPP, ບາງອົງການຄູ່ຮ່ວມມືຂອງ ICAPP ຈາກ ອາບຟຣີກາ, ເອີລົບ ແລະ ຄູ່ຮ່ວມມືບໍ່ຂຶ້ນກັບລັດຖະບານ. ຄະນະຜູ້ແທນພັກກອມມູນິດ ຫວຽດນາມ ໂດຍທ່ານ ເຈີ່ນດັກເລີ້ຍ, ຮອງຫົວໜ້າຄະນະພົວພັນຕ່າງປະເທດສູນກາງ, ກຳມະການໃນຄະນະປະຈຳການ ICAPP, ນຳໜ້າ, ເຂົ້າຮ່ວມກອງປະຊຸມ. ທີ່ກອງປະຊຸມ, ບັນດາຜູ້ແທນສຸມໃສ່ຕີລາຄາການເຄື່ອນໄຫວຂອງ ICAPP ໃນໄລຍະຈະມາເຖິງຄວນສຸມໃສ່ເຂົ້າໃນບັນດາຈຸດໝາຍບຸລິມະສິດ ເຊິ່ງລວມມີ: ການຕ້ານຄວາມທຸກຍາກອຶດຫິວ, ຮັບມືກັບການປ່ຽນແປງຂອງດິນຟ້າອາກາດ ແລະ ຕ້ານລັດທິຫົວຮຸນແຮງ. ກອງປະຊຸມຕັດສິນໃຈດຳເນີນການປຶກສາຫາລື ປ່ຽນໃໝ່ການຈັດຕັ້ງ ແລະ ການເຄື່ອນໄຫວເພື່ອແນໃສ່ຍົກສູງປະສິດທິຜົນຂອງ ICAPP, ກະກຽມມຸ່ງໄປເຖິງກອງປະຊຸມໃຫຍ່ ICAPP ຄັ້ງທີ 9 ຈະໄດ້ຮັບການຈັດຕັ້ງຢູ່ ມາເລເຊຍ ໃນປີ 2016. ໃນວິວັດການດຳເນີນກອງປະຊຸມ, ຄະນະຜູ້ແທນ ຫວຽດນາມ ໄດ້ຕັ້ງໜ້າເຂົ້າຮ່ວມປຶກສາຫາລືບັນດາເນື້ອໃນຂອງກອງປະຊຸມ, ພ້ອມທັງພົບປະກັບບັນດາຄະນະຜູ້ແທນຂອງພັກຄູ່ຮ່ວມມືເພື່ອແລກປ່ຽນບັນດາບັນຫາຮ່ວມມື 2 ຝ່າຍໃນໄລຍະຈະມາເຖິງ.
(ແຫຼ່ງຄັດຈາກ VOV)